Szegények karácsonyán
Szegények, búsak ünnepeljetek!
Ne tudjátok, hogy szívetek beteg.
Karácsonyestnek jött fel csillaga...
Fehér kalácsnak ünnepillata,
Gyertyaláng, ima szállnak Ég felé.
– Ez ünnepest ma minden emberé.

Szegények, búsak, ünnepeljetek!
Ne tudjátok, hogy szívetek beteg.
Fenyőtök, hogyha nem gyúl is talán,
S sötétség ül szobátok ablakán:
Ne szálljon zúgó jajtok Ég felé!
Ez ünnepnap a Jézus-Emberé.

Szegények, búsak, ünnepeljetek!
Ne tudjátok, hogy szívetek beteg.
S ha fáj, ha mar az Élet sok sebe,
Hívjátok Jézust. Ő hogy kösse be.
És nézzetek ma Betlehem felé!
E legszebb est a Jézus-Emberé.

versek